CELEX: 32018D0907(01)
Language: hu
Date: 2018-09-06 00:00:00
Title: A Bizottság határozata (2018. szeptember 6.) az (EU, Euratom) 2018/1046 európai parlamenti és tanácsi rendelet (a költségvetési rendelet) 143. cikkében említett testület állandó, magas szintű, független elnökének, illetve alelnökének az aktuális megbízatásuk hátralévő időtartamára való kinevezéséről

7.9.2018   
               
               
                  HU
               
               
                  Az Európai Unió Hivatalos Lapja
               
               
                  C 315/3
               
            
         A BIZOTTSÁG HATÁROZATA
         (2018. szeptember 6.)
         az (EU, Euratom) 2018/1046 európai parlamenti és tanácsi rendelet (a költségvetési rendelet) 143. cikkében említett testület állandó, magas szintű, független elnökének, illetve alelnökének az aktuális megbízatásuk hátralévő időtartamára való kinevezéséről
         (2018/C 315/04)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló 2018. július 18-i (EU, Euratom) 2018/1046 európai parlamenti és tanácsi rendeletre (1) és különösen annak 143. cikke (3) bekezdésére,
         mivel:
         
                     (1)
                  
                  
                     A testület a korai felismerési és kizárási rendszer (EDES) alapköve (a továbbiakban: EDES-testület). E 2016-ban létrehozott intézményközi testület feladata elsősorban (vagy többek között), hogy az intézmények és a szervek engedélyezésre jogosult tisztviselőinek kérésére ajánlást bocsásson ki a megbízhatatlan gazdasági szereplőkre vonatkozó adminisztratív szankciók (az uniós források odaítéléséből való kizárás és/vagy pénzügyi szankciók) kiszabásával kapcsolatban.
                  
               
                     (2)
                  
                  
                     Nyilvános szándéknyilatkozati felhívást és a Bizottság három főigazgatójából álló testület által történő kiválasztást követően a biztosi testület 2016. július 5-én úgy határozott (PV (2016) 2176), hogy 2021. július 4-ig tartó ötéves megbízatással Christian Pennerát (korábban jogtanácsos és az Európai Parlament Jogi Szolgálatának főigazgatója) és Maria Isabel Rofes i Pujolt (korábban az Európai Unió Közszolgálati Törvényszékének bírója) nevezi ki az EDES-testület elnökének, illetve alelnökének.
                  
               
                     (3)
                  
                  
                     A biztosi testület 2018. június 20-án továbbá úgy határozott, hogy Christian Pennerát és Maria Isabel Rofes i Pujolt két év időtartamra a hatályon kívül helyezett 966/2012/EU, Euratom európai parlamenti és tanácsi rendelet (2) 73. cikkének (6) bekezdésében említett, pénzügyi szabálytalanságokat vizsgáló szakosított bizottsági testület (a továbbiakban: ISIF-testület) elnökévé, illetve alelnökévé nevezi ki. A Bizottság ISIF-testülete tanácsadói szerepet tölt be a személyzet tagjai által elkövetett pénzügyi szabálytalanságok fennállásának és következményeinek megállapításában. A pénzügyi szabálytalanságokat vizsgáló szakosított testületeket más uniós intézményeknél is létrehoztak.
                  
               
                     (4)
                  
                  
                     A 2018. augusztus 2-án hatályba lépett új költségvetési rendelet megszüntette az összes ISIF-testületet, és azok hatásköreit az EDES-testületre ruházta át. Az ISIF-testületek hatásköreinek az EDES-testületre való átruházása azonban az igazgatási előirányzatok végrehajtására csak 2019. január 1-jétől alkalmazandó.
                  
               
                     (5)
                  
                  
                     Biztosítani kell, hogy az elnök kinevezése és megbízatása a személyzet tagjai által elkövetett pénzügyi szabálytalanságok tekintetében teljes mértékben megfeleljen a költségvetési rendeletben előírt függetlenségre vonatkozó követelményeknek és a megbízatása időtartamára megállapított feltételeknek és a kiválasztási eljárásnak. Ugyanez vonatkozik az alelnökre is.
                  
               
                     (6)
                  
                  
                     Függetlenségüknek és az EDES-testület elnökeként, illetve alelnökeként való ötéves megbízatásuk integritásának tiszteletben tartása érdekében Christian Pennerát és Maria Isabel Rofes i Pujolt a jelenlegi megbízatásuk hátralévő időtartamára az összevont testület elnökeként, illetve alelnökeként is ki kell nevezni. Erre azért is szükség van, mert az EDES-testület elnökének megbízatása nem újítható meg. E tekintetben ki kell emelni, hogy a 2016-ban Christian Pennerának és Maria Isabel Rofes i Pujolnak az EDES-testület elnökeként, illetve alelnökeként való kinevezésekor folytatott eljárás teljesen megfelel az összevont testület elnökének és alelnökének kinevezésére a költségvetési rendeletben előírtakkal.
                  
               
                     (7)
                  
                  
                     Az átláthatóság biztosítása és a gazdasági szereplőknek, továbbá az uniós intézmények, szervek, európai hivatalok és ügynökségek személyzetének a megfelelő tájékoztatása érdekében ezeket a kinevezéseket közzé kell tenni, és azokról értesíteni kell a többi uniós intézményt, az uniós szerveket, továbbá az európai hivatalokat és ügynökségeket,
                  
               A KÖVETKEZŐKÉPPEN HATÁROZOTT:
         
            1. cikk
            Kinevezések
            A Bizottság a biztosi testület 2016. július 5-i határozatának (PV (2016) 2176) megfelelően Christian Pennerát és Maria Isabel Rofes i Pujolt ötéves megbízatásuk hátralévő részére a költségvetési rendelet 143. cikkében említett testület elnökévé, illetve alelnökévé nevezi ki.
         
         
            2. cikk
            Különleges tanácsadói szerződések
            A költségvetési rendelet 143. cikke (3) bekezdésének megfelelően Christian Pennera és Maria Isabel Rofes i Pujol különleges tanácsadóként igazgatási szempontból Oettinger biztos mellett tevékenykedik, a 2014. február 6-i C(2014) 541 bizottsági határozattal módosított, 2007. december 19-i C(2007) 6655 különleges tanácsadókra vonatkozó szabályzatnak megfelelően.
            
                        (1)
                     
                     
                        Függetlenségüknek és megbízatásuk időtartamának tiszteletben tartása érdekében Christian Pennera és Maria Isabel Rofes i Pujol különleges tanácsadói szerződése megbízatásuk végéig megújul. Christian Pennera szerződése 70 munkanapot és 35 kiküldetési napot foglal magában, Maria Isabel Rofes i Pujol szerződése pedig 60 munkanapot és 35 kiküldetési napot. A munkanapok száma igazgatási és költségvetési határozatokkal módosítható. Christian Pennera és Maria Isabel Rofes i Pujol minden egyes munkával töltött napért díjazásban részesül, amelyet az AD 16 besorolási fokozat 1. fizetési fokozatába tartozó európai uniós tisztviselők alapilletménye alapján számítanak ki.
                     
                  
                        (2)
                     
                     
                        Christian Pennerának és Maria Isabel Rofes i Pujolnak mint a hatályon kívül helyezett 966/2012/EU, Euratom rendelet 73. cikkének (6) bekezdésében említett, pénzügyi szabálytalanságokat vizsgáló szakosított bizottsági testület elnökének, illetve alelnökének a szerződése 2018. december 31-én megszűnik.
                     
                  
                        (3)
                     
                     
                        Oettinger biztos felhatalmazást kap arra, hogy kellően indokolt szükséges esetben – a megfelelő források rendelkezésre állásának feltételével – módosítsa e különleges tanácsadói szerződéseket.
                     
                  
                        (4)
                     
                     
                        A HR Főigazgatóság főigazgatója felhatalmazást kap arra, hogy a szerződéseknek a munkaszerződések megkötéséért felelős hatóság nevében való aláírásával végrehajtsa e határozatot.
                     
                  
         
            3. cikk
            Kihirdetés és értesítés
            A HR Főigazgatóság főigazgatója utasítást kap arra, hogy ezeket a kinevezéseket a Hivatalos Lap C sorozatában kihirdesse, és azokról értesítse a többi uniós intézményt, az uniós szerveket, továbbá az európai hivatalokat és ügynökségeket.
         
         
            Kelt Brüsszelben, 2018. szeptember 6-án.
            
               
                  a Bizottság részéről
               
               Günther OETTINGER
               
                  a Bizottság tagja
               
            
         
         
            (1)  HL L 193., 2018.7.30., 1. o.
         
         
            (2)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).